བསྐོར་བའི་མོས་པ་ཙམ་གྱིས་འཐུས་འདྲ་བས། དེ་ལ་ཁྱེད་རང་རྣམས་དཀྱིལ་འཁོར་ལ་བསྐོར་བ་ལན་གསུམ་བྱས་པའི་མོས་པར་བཅས་པས་ལྷ་མོའི་གླུའི་སྔགས་འདིའི་རྗེས་ཟློས་མཛོད། ན་མ་ས་མནྟ་བཛྲ་ཎཱཾ་ནས། ཨངྐུ་ཤ་ཛྭ་ལ་ཡེ་སྭཱ་ཧཱ། དེ་ནས་ལྷའི་ཡེ་ཤེས་འབེབས་པ་འདི་ལ་གསང་སྔགས་བྱིན་རླབས་ཀྱི་ལམ་པ་ཡིན་ཞིང་བྱིན་རླབས་མོས་གུས་ལ་བརྟེན་ནས་འཇུག་པའི་ཕྱིར། སློབ་དཔོན་དང་དཀྱིལ་འཁོར་པའི་ལྷ་ལ་མོས་དུངས་རྩེ་གཅིག་པས་གསོལ་བ་ཐོབ་ཅིག ། ཅེས་བརྗོད་དེ་དཀྱིལ་ཆོག་ཏུ་གསལ་བོར་བཤད་ལྟར་གྱི་ཕྱག་རྒྱ་རྡོར་དྲིལ་དང་བཅས་པ་སྤྱི་བོར་འཛིན་ཅིང་འཁྲོལ་བས་གཟུངས་རིང་ཚར་གསུམ་མམ་ཡང་ན་གཟུངས་རིང་གཅིག་དང་གཟུངས་ཐུང་གཉིས་ཀྱིས་ཀྱང་རུང་ངམ་སྙམ། དེའི་ཚེ་སྔགས་ཀྱིས་བཏབ་པའི་ཡུངས་ཀར་དང་གུ་གུལ་གྱི་དུད་པས་ཀྱང་བདུག་གོ། དེས་ལྷའི་རིགས་ཀྱི་བསོད་ནམས་ཅི་འདྲ་བ་དེ་བཞིན་དུ་འབབ་པར་འགྱུར་རོ། ། ནས། པཱུ་ཛ་ཧོཿ ཞེས་པས་མཎྜལ་ལ་རིགས་ལྔའི་ས་བོན་བཀོད་པ་ལྟ་བུར་མེ་ཏོག་དོར། དེ་ལྟར་མེ་ཏོག་དོར་བ་ལས་གཙོ་བོ་ལ་འཕོག་ན་རྡོ་རྗེའི་རིགས། ཤར་དུ་ཕོག་ན་སྐུའི་རིགས། ལྷོར་རིན་པོ་ཆེ། ནུབ་ཏུ་པདྨ། བྱང་དུ་ལས་ཀྱི་རིགས་དང་། ལྷ་དེ་དག་གི་ཡང་དབུ་ལ་བབས་པས་མཆོག །སྐེད་པ་ཐུན་མོང་། རྐང་པ་ལ་ཕོག་ན་འཇིག་རྟེན་པའི་དངོས་གྲུབ་ཏུ་འགྱུར་རོ།། ཨོཾ་ཨཱཿཧཱུྃ་གིས་མིག་དར་བཀྲོལ་མཛོད། དེ་ནས་ལག་པའི་རྡོ་རྗེའམ་བུམ་རྒྱན་གྱིས་དཀྱིལ་འཁོར་བསྟན་ཏེ། འདི་ན་མེ་འོད་ཀྱི་ཕྲེང་བ་དང་། རྡོ་རྗེའི་རྭ་གུར་གྱིས་བསྐོར་བའི་དབུས་སུ་སྣ་ཚོགས་རྡོ་རྗེའི་ལྟེ་བར་རིན་པོ་ཆེའི་རྒྱལ་པོ་དུ་མ་ལས་གྲུབ་པའི་གཞལ་མེད་ཁང་གྲུ་བཞི་སྒོ་བཞི་རྒྱན་རྟ་བབས་དང་བཅས་པ་མཚན་ཉིད་ཡོངས་སུ་རྫོགས་པའི་དབུས་སུ་གནམ་ལྕགས་འཁོར་ལོ་རྩིབས་བཅུ་པ་མེའི་ཚྭ་ཚྭ་ཞུན་མར་འཕྲོ་བ། ལྟེ་བའི་ནང་དུ་རྡོ་རྗེ་ཕ་ལམ་ལས་གྲུབ་པའི་རྩེ་མོ་གཅིག་པའི་རྡོ་རྗེ་རྒྱ་གྲམ། དེའི་ལྟེ་བའི་ཁོང་སེང་ལ་ཆོས་འབྱུང་དམར་པོའི་དབུས་སུ་བཅོམ་ལྡན་འདས་ཁྲོ་བོའི་རྒྱལ་པོ་རྡོ་རྗེ་རྣམ་པར་འཇོམས་པ་འཇིགས་སུ་རུང་བའི་ཆ་བྱད་ཅན། མེ་དཔུང་གི་ནང་ན་གར་མཛད་པ། རྡོ་རྗེའི་ར་ཤར་མ་ལ་རྡོ་རྗེ་གཏུམ་པོ། ལྷོར་རྡོ་རྗེ་བེ་ཅོན། ནུབ་ཏུ་རྡོ་རྗེ་ཐོ་བ། བྱང་དུ་རྡོ་རྗེ་ཕུར་པ། འཁོར་ལོའི་རྩིབས་བཅུ་ལ་ཤར་དུ་ཁམས་གསུམ་རྣམ་རྒྱལ། ལྷོར་གཤིན་རྗེ་གཤེད། ནུབ་ཏུ་རྟ་མགྲིན། བྱང་དུ་བདུད་རྩི་འཁྱིལ་པ། ཤར་ལྷོར་དབྱུག་སྔོན་ཅན། ལྷོ་ནུབ་ཏུ་གཤིན་རྗེ་མཐར་བྱེད། ནུབ་བྱང་དུ་མི་གཡོ་བ། བྱང་ཤར་དུ་གཞན་གྱིས་མི་ཐུབ་པ། སྟེང་དུ་ཧཱུྃ་མཛད། འོག་ཏུ་སྟོབས་པོ་ཆེ་སྟེ་ཁྲོ་བོ་བཅོ་ལྔའི་དཀྱིལ་འཁོར་རྟེན་དང་བརྟེན་པར་བཅས་པ་ཐམས་ཅད་ཁྲ་ལམ་སྟེ་མངོན་སུམ་ལྟ་བུར་མཐོང་བའི་མོས་པ་མཛོད། ཅེས་ལྷ་ངོ་བསྟན། དེས་འཇུག་པ་སོང་ནས། དེ་ནས་དབང་བསྐུར་བ་དངོས་ཞུ་བའི་ཕྱིར་གསོལ་བ་གདབ་པ་འདིའི་རྗེས་ཟློས་མཛོད། དེ་བཞིན་གཤེགས་པ་ཐམས་ཅད་ཀྱི། སོགས། སྩལ་དུ་གསོལ། ལན་གསུམ། སློབ་དཔོན་ཛ་ཡ་ཝརྨས་མཛད་པའི་དཀྱིལ་ཆོག་ལས། སློབ་མ་དཀྱིལ་འཁོར་ནང་བཅུག་སྟེ། ཀུ་ཤའི་སྟན་ལ་བཞག་ནས་ནི། ཞེས་གསུངས་པས། ཁྱེད་རང་རྣམས་བདུད་རྩི་འཁྱིལ་པའི་སྔགས་ཀྱིས་བཏབ་པའི་ཀུ་ཤའི་སྟན་ལ་འཁོད་པ་ལྷར་གསལ་ཐོབ་ཅིག ། ལས་ཆུ་འཐོར་བཞིན། ཨོཾ་ཨ་མྲྀ་ཏེ་ཧཱུྃ་ཕཊ྄་ཀྱིས་བསངས། ཨོཾ་སྭ་བྷཱ་ཝས་སྦྱངས། ཁྱེད་རང་རྣམས་མི་དམིགས་པའི་སྟོང་པ་ཉིད་དུ་གྱུར། སྟོང་པའི་ངང་ལས་པདྨ་ཉི་མའི་གདན་ལ་ཧཱུྃ་ནག་པོ་ཡོངས་སུ་གྱུར་པ་ལས་ཁྲོ་བོའི་རྡོ་རྗེ་རྩེ་ལྔ་པ་མཐིང་ཤུན་དྲི་མ་མེད་པ། ནས། དུ་བ་འཁྲུགས་པའི་དབུས་ན་བཞུགས་པ་གསལ་ཐོབ་ཅིག །ཤུ་ཏིསྠི་ར་བཛྲ་ཨོཾ། སྤྱི་བོར་པདྨའི་སྟེང་དུ་འཁོར་ལོ་དཀར་པོ་ཨོཾ་གྱིས་མཚན་པ། ཞེས་འཁོར་ལོའི་ཕྱག་རྒྱ་སློབ་མའི་སྤྱི་བོར་རེག པྲ་ཏིསྠི་ར་བཛྲ་ཨཱཿ མགྲིན་པར་ཉི་མའི་སྟེང་དུ་པདྨ་དམར་པོ་ཨཱཿས་མཚན་པ། ཞེས་པདྨའི་ཕྱག་རྒྱ་མགྲིན་པ། མ་ཏིསྠི་ར་བཛྲ་ཧཱུྃ། སྙིང་གར་ཟླ་བའི་སྟེང་དུ་རྡོ་རྗེ་མཐིང་ག་ལྟེ་བར་ཟླ་བ་ལ་ཧཱུྃ་གིས་མཚན་པ། ཞེས་རྡོ་རྗེའི་ཕྱག་རྒྱ་སྙིང་གར། མཧཱ་བཛྲ། ཨ་པྲ་ཏི་ཧ་ཏ་བཛྲ། ཨ་མོ་གྷ་བཛྲ། ཨེ་ཧྱེ་བཛྲ། ཤྲི་གྷྲཾ་བཛྲ། མིག་དང་རྣ་བ་སྣ་དང་ལྕེ་དང་ལུས་ལ་ཟླ་བ་ལ་རྡོ་རྗེ། ཞེས་རྡོ་རྗེའི་ཕྱག་རྒྱ་སྐྱེ་མཆེད་རྣམས་ལ་རེག་ཚུལ་བྱེད། དེ་ནས་བུམ་དབང་བསྐུར་ཚུལ། བླ་བྲེས་མེ་ཏོག་ཕྲེང་མཛེས་པས། སྣ་ཚོགས་མཆོད་པའི་བཀོད་པར་ལྡན། ཞེས་གསུངས་པ་ལྟར་དཀྱིལ་འཁོར་གྱི་སྔགས་བཟླས་པའི་གདུགས་རྒྱལ་མཚན་བ་དན་རོལ་མོ་དང་། གནོད་མཛེས་ཀྱི་སྔགས་བཟླས་པའི་བདུག་སྤོས་ཀྱིས་བདུག་བཞིན་དུ་སྤྱན་དྲངས་པའི་བུམ་པས་དབང་བསྐུར་བར་ངེས་ཤེས་སྐྱེད་པར་མཛོད། ན་མ་སམནྟ་བཛྲ་སོགས་ནས། ཨངྐུ་ཤ་ཛྭ་ལ་ཡེ་སྭཱ་ཧཱ། ཞེས་ལྷ་མོའི་གླུ་འདོན་ཅིང་བུམ་པ་སྤྱན་དྲངས་པའི་ཤར་གྱི་བུམ་པ་སྤྱི་བོར་བཞག་སྟེ། བུམ་པ་བཟང་པོ་དག་བྱེད་ཆུས་གང་བ། སོགས་ནས། ཥིཉྩ་ཨོཾ། དེ་ལྟར་ཤར་གྱི་བུམ་པས་དབང་བསྐུར་བས་ཁྱེད་རང་རྣམས་ཀྱི་ཚེ་ཐོག་མེད་ནས་བསགས་པའི་ལུས་ཀྱི་སྒྲིབ་པ་སྦྱང་། ཉོན་མོངས་པ་ཞེ་སྡང་རྣམ་པར་དག །མེ་ལོང་ལྟ་བུའི་ཡེ་ཤེས་མངོན་དུ་གྱུར། འཁོར་ལོའི་རིགས་ཀྱི་དངོས་གྲུབ་ཐོབ་པ་ཡིན་སྙམ་དུ་མོས་པ་མཛོད། ནུབ་ཀྱི་བུམ་པ་མགྲིན་པར་བཞག་ནས། བུམ་པ་བཟང་པོ༴ ཥིཉྩ་ཧྲཱིཿ དེ་ལྟར་ནུབ་ཀྱི་བུམ་པས་དབང་བསྐུར་བས་ཁྱེད་རང་རྣམས་ཀྱི་ཚེ་ཐོག་མེད་ནས་བསགས་པའི་ངག་གི་སྒྲིབ་པ་སྦྱངས། ཉོན་མོངས་པ་འདོད་ཆགས་རྣམ་པར་དག །སོ་སོར་རྟོགས་པའི་ཡེ་ཤེས་མངོན་དུ་གྱུར། པདྨའི་རིགས་ཀྱི་དངོས་གྲུབ་ཐོབ་པ་ཡིན་སྙམ་དུ་མོས་པ་མཛོད། དབུས་ཀྱི་བུམ་པ་སྙིང་གར་བཞག་ནས། བུམ་པ་བཟང་པོ༴ ཥིཉྩ་ཧཱུྃ། དེ་ལྟར་དབུས་ཀྱི་བུམ་པས་དབང་བསྐུར་བས་ཁྱེད་རང་རྣམས་ཀྱི་ཚེ་ཐོག་མེད་ནས་བསགས་པའི་ཡིད་ཀྱི་སྒྲིབ་པ་སྦྱངས་ཉོན་མོངས་པ་གཏི་མུག་རྣམ་པར་དག ཆོས་ཀྱི་དབྱིངས་ཀྱི་ཡེ་ཤེས་མངོན་དུ་གྱུར། རྡོ་རྗེའི་རིགས་ཀྱི་དངོས་གྲུབ་ཐོབ་པ་ཡིན་སྙམ་དུ་མོས་པ་མཛོད། ལྷོའི་བུམ་པ་ལྟེ་བར་བཞག་ནས། བུམ་པ་བཟང་པོ༴ ཥིཉྩ་ཏྲཱཾ། དེ་ལྟར་ལྷོ་ཡི་བུམ་པས་དབང་བསྐུར་བས་ཁྱེད་རང་རྣམས་ཀྱི་ཉོན་ཡིད་ཀྱི་སྒྲིབ་པ་སྦྱངས། ཉོན་མོངས་པ་ང་རྒྱལ་རྣམ་པར་དག །མཉམ་པ་ཉིད་ཀྱི་ཡེ་ཤེས་མངོན་དུ་གྱུར། རིན་པོ་ཆེའི་རིགས་ཀྱི་དངོས་གྲུབ་ཐོབ་པ་ཡིན་སྙམ་དུ་མོས་པ་མཛོད། བྱང་གི་བུམ་པ་གསང་གནས་སུ་བཞག་ནས། བུམ་པ་བཟང་པོ༴ ཥིཉྩ་ཨཱཿ དེ་ལྟར་བྱང་གི་བུམ་པས་དབང་བསྐུར་བས་ཁྱེད་རང་རྣམས་ཀྱི་སྒོ་ལྔའི་རྣམ་ཤེས་ཀྱི་དྲི་མ་སྦྱངས། ཉོན་མོངས་པ་ཕྲག་དོག་རྣམ་པར་དག །བྱ་བ་གྲུབ་པའི་ཡེ་ཤེས་མངོན་དུ་གྱུར། ལས་ཀྱི་རིགས་ཀྱི་དངོས་གྲུབ་ཐོབ་པ་ཡིན་སྙམ་དུ་མོས་པ་མཛོད། དེ་ལྟར་ཆུ་དབང་བསྐུར་བའི་རྗེས་སུ་དབུ་རྒྱན་གྱི་དབང་བསྐུར་བ་སྦྱིན་པར་བྱེད་དེ། དེ་ཡང་། ཆུ་ཡི་དབང་བསྐུར་དབུ་རྒྱན་དག །བྱ་བའི་རྒྱུད་ལ་རབ་ཏུ་གྲགས། །ཞེས་འབྱུང་བས་སོ། །དེས་ན་བྲམ་ཟེའི་སློབ་དཔོན་ཛ་ཡ་ཝརྨས། མངོན་པར་བསྔགས་པའི་མེ་ཏོག་འཕྲེང་། །བཀྲ་ཤིས་ཚིག་བཅད་མགོ་ལ་སྦྱིན། །ཞེས་བཤད་དེ། འདི་ནི་བཅོམ་ལྡན་འདས་ཀྱི་དབུའི་ཐོད་བཅིངས་རྡོ་རྗེའི་ཕྲེང་བ་ཉིས་རིམ་ལ་བརྡའི་སྐད་ཀྱིས་གསུངས་ཡིན་པས་དེ་སྦྱིན་པ་དང་ལྷན་ཅིག་ཡངས་པའི་གྲོང་ཁྱེར་དུ་འཇུག་པའི་ཤིས་བརྗོད་ཀྱིས་ཤིས་པར་བགྱིད་པ་ཡིན་ནོ། ། ཞེས་སློབ་མའི་མགོ་བོར་རྡོར་ཐོད་རེག་པའི་རྗེས་སུ། གང་ལ་སེར་སྣ་རྣམ་ཆགས་པ། སོགས་ནས། སྡིག་པར་མ་གྱུར་ཅིག ། ཅེས་དྲིལ་སིལ་དང་བཅས་པའོ།། དེ་ནས་མཐའ་བརྟེན་གྱི་རིམ་པ་ལ། སྒོམ་དང་བཟླས་དང་གཏད་པ་དང་། །ཞེས་པའི་ཚིག་གིས་སྒོམ་པ། བཟླས་པ། རིག་གཏད་གསུམ་དུ་བསྟན་པ་ནི། རྡོ་རྗེ་སྤྱི་བོར་བཞག་སྟེ། རྡོ་རྗེ་ཁྲོ་བོ་ལས་བྱུང་བའི། སོགས། དབང་སྦྱིན་ནོ། །དེས་རྡོ་རྗེ་ཁྲོ་བོ་ལས་བྱུང་བ་རྡོ་རྗེ་སྙིང་པོའི་བདག་ཉིད་དུ་ཁམས་གསུམ་སྲིད་ཚོགས་ཡོངས་སུ་བསྒྱུར་བས་དག་པར་བྱེད་པ་ལ་དབང་སྦྱིན་པ་ཡིན་ནོ། ། གཟུངས་སྔགས་འགིའུ་ཝང་ངམ། གུར་ཀུམ་གྱིས་བྲིས་པའི་འཛབ་བྱང་ལག་ཏུ་གཏད་དེ། གང་ཞིག་ལས་དང་རྣམ་སྨིན་མཁྱེན་པ་ཡི། སོགས། དབང་བསྐུར་རོ། །དེ་ལྟར་གང་འདུལ་གྱི་མཐུ་ཐོགས་པ་མེད་པས་གཞན་དོན་སྤྱོད་པ་སྔགས་ཀྱི་རྣམ་པར་འདྲེན་པས་དབང་བསྐུར་ཏེ་གསུང་སྔགས་བཟླ་བ་ལ་དབང་བར་བྱས་པ་ཡིན་ནོ། །དེ་ནས་རིག་པ་གཏད་པའི་དབང་ལ། ཁྱེད་རང་རྣམས་ཡིད་ཀྱིས་གསོལ་བ་བཏབ་ནས། སློབ་དཔོན་རྣམ་པར་འཇོམས་པར་གསལ་བའི་ཐུགས་ཀའི་ཟླ་བ་སྔགས་ཕྲེང་ལས་སྔགས་ཀྱི་ཕྲེང་བ་འཆད་དེ་ཞལ་ནས་ཐོན། སློབ་མ་རྣམ་འཇོམས་སུ་གསལ་བའི་ཞལ་ནས་ཞུགས་ཏེ་སྙིང་ཁའི་ཧཱུྃ་ཡིག་མཐར་འཁོད་པའི་མོས་པས་འདིའི་རྗེས་ཟློས་མཛོད། གཟུངས་སྔགས་ཚང་མ་བླ་མས་ལན་གསུམ་བཟླས་ལ། མཇུག་ཏུ་སློབ་མས་ལན་གསུམ་བཟླའོ། །དེ་ནས་མེ་ཏོག་དང་བཅས་པའི་རྡོ་རྗེ་སྤྱི་བོར་བཞག་ལ། བཅོམ་ལྡན་འདི་ལ་སྩལ་ལགས་ཀྱི། འདི་ལ་འགོ་བར་མཛད་དུ་གསོལ། དེང་ནས་བྱང་ཆུབ་བར་དུ་ལྷག་པའི་ལྷ་འདི་ཉིད་ཡི་དམ་དུ་བཟུང་སྙམ་པས་འདིའི་རྗེས་ཟློས་མཛོད། བཅོམ་ལྡན་བདག་གིས་བཟུང་ལགས་ཀྱི། །བདག་ལ་འགོ་བར་མཛད་དུ་གསོལ། ། ལན་གསུམ། དེ་ནས་སྦྱིན་བྱ། ཞེས་པས་བསྟན་པའི་སྦྱིན་རྒྱུ་སློབ་དཔོན་གྱི་དབང་སྟེ། དེ་ཡང་འཁོར་ལོས་བསྒྱུར་བའི་རྒྱལ་པོ་རྒྱལ་སྲིད་ཀྱི་དབང་ཕྱུག་ལ་དབང་བསྐུར་བའི་ཚེ། སེང་གེའི་ཁྲི་དང་གདུགས་དང་རོལ་མོ་སྣ་ཚོགས་པའི་བཀོད་པ་དང་བཅས་དབང་བསྐུར་བ་བཞིན་ལ། འདིར་ལྷག་པར་ཕྱག་རྡོར་དབང་བསྐུར་བའི་རྒྱུད་ལས། ལག་པ་གཡས་སུ་རྡོ་རྗེ་དང་། །གཡོན་དུ་འཁོར་ལོ་བཞག་ནས་སུ། །སློབ་མ་དེ་ལ་འདི་སྐད་དུ། །ཞེས་སོགས་གསུངས་པ་ལྟར། ཁྱེད་རང་རྣམས་སེངྒེའི་ཁྲི་པདྨའི་སྙིང་པོ་ཅན་ལ། སྟེང་དུ་གདུགས་ཀྱིས་ཕུབ་པར་ལྷའི་སྙེམས་པས་གནས་པ་ལ། ཉེར་མཆོད་ལྔས་མཆོད་པའི་མོས་པ་མཛོད། སློབ་མདུན་དུ་མཆོད་པ་བཏེགས་ནས། ཨོཾ་ཨཿབཛྲ་པུཥྤེ་ཧཱུྃ་ཧཱུྃ་ཕཊ྄། ནས། ཤཔྟ་ཧཱུྃ་ཧཱུྃ་ཕཊ྄། ལག་པ་གཡས་སུ་རྡོ་རྗེ་དང་། གཡོན་དུ་གསེར་གྱི་འཁོར་ལོ་བཞག་ནས། སེམས་ཅན་ཀུན་ལ་ཕན་པའི་ཕྱིར། སོགས་ནས། ཆོས་ཀྱི་འཁོར་ལོ་བསྐོར་བར་གྱིས། ། དེ་ནས་ལྷ་བཅོ་ལྔའི་ཙཀླིའམ། དེ་དག་གི་ཕུར་བུ་ལྷ་གྲངས། མེད་ན་གསུམ་མམ་གཅིག་གིས་ཀྱང་རུང་བ་ལག་ཏུ་གཏད་ནས། མཐིང་ནག་གྲུ་གསུམ་དཀྱིལ་འཁོར་ནས། སོགས་ནས། དབང་བསྐུར་རོ། ། གཙོ་བོའི། ཞི་རྒྱས་དབང་དང་མངོན་སྤྱོད་ཀྱི། སོགས། རིགས་བཞིའོ།། སྟེང་འོག་ཕྱོགས་མཚམས་སོགས། ཁྲོ་བོ་བཅུའི། དེ་ནི་བསྒྲུབ་བྱ་ཞེས་པ་བསྟན་པའི་དོན། སྒྲུབ་པ་ཆེན་པོའི་སྒོ་ནས་དཀྱིལ་འཁོར་གྱི་འཁོར་ལོ་སྒྲུབ་པའི་དབང་ངོ་། ། རྡོ་རྗེ་ལག་ཏུ་གཏད་ལ། དེ་བཞིན་གཤེགས་པ་ཐམས་ཅད་ཀྱི་མཐུ་སྟོབས་ཀྱི་རྡོ་རྗེ་ལག་ཏུ་གཏད་པའི་མོས་པ་མཛོད། འདི་ནི་སངས་རྒྱས་ཐམས་ཅད་ཀྱི། སོགས་ནས། བརྟུལ་ཞུགས་བརྟན། དེ་ནི་སྐུ་དང་གསུང་ཐུགས་ཡོན་ཏན་ཕྲིན་ལས་ལ་ཞེས་པས་བསྟན་པའི་དོན། སྐུ་གསུང་ཐུགས་ཡོན་ཏན་ཕྲིན་ལས་ཡོངས་སུ་རྫོགས་པའི་དབང་བསྐུར་བའོ། ། རཀྴའི་ཕྲེང་བ་གཏད་ནས། སྐུ་དང་ཡེ་ཤེས་མི་འབྲལ་བས། སོགས་ནས། ཕྲེང་བ་གཟུངས། འཁྲུལ་འཁོར་སྦྱིན་བསྲེག་ཕུར་བུ་དང་། མནན་པ་ལས་ལ་དབང་བར་བྱ། །ཞེས་དཀྱིལ་ཆོག་དེར་གསུངས་པའི་འཕྲུལ་འཁོར་གྱི་ལས་རབ་འབྱམས་ལ་མངའ་བརྙེས་པའི་ཕྱིར་དབང་སྦྱིན་པ་ཡིན་ནོ། ། དགང་བླུགས་གཏད། ཞི་དང་རྒྱས་དང་དབང་དང་དགུག སོགས་ནས། བསྒྲུབ་པར་གྱིས། ཞི་བ་སོགས་ལས་རབ་འབྱམས་སྦྱིན་བསྲེག་གིས་སྒྲུབ་པ་ལ་དབང་བར་བྱས་སོ། ། གདབ་ཕུར་ལག་ཏུ་སྒྲིལ་ཞིང་ལིངྒ་ལ་འདེབས་སུ་བཅུག་ནས། རྡོ་རྗེ་ཕུར་བུ་འབར་བ་ནི། སོགས་ནས། དབང་བསྐུར་རོ། །ཕུར་བུ་ཞེས་པས། བསྟན་པའི་དོན་དུ་དགྲ་བོ་བསྒྲལ་བ་གདབ་ལས་ཀྱི་དབང་ངོ་། ། འབྲུབ་ཁུང་། ཐོད་པ། སྦྲ་ཚལ་ཚོན་སྐུད། ལ་ཆ་རྣམས་གཏད་དེ། ཧཱུྃ། འབྲུབ་ཁུང་འབར་བའི་ནང་དུ་ནི། སོགས་ནས། དབང་བསྐུར་རོ། །མནན་པའི་ལས། ཞེས་པའི་དོན་མངོན་སྤྱོད་དྲག་པོའི་མཐུ་དབང་སྦྱིན་པ་སྟེ། བཅོམ་ལྡན་འདས་རྡོ་རྗེ་རྣམ་པར་འཇོམས་པའི་ཕྲིན་ལས་རབ་འབྱམས་ལ་དབང་བར་བྱས་པ་ཡིན་ནོ། དེ་ལྟར་རྡོ་རྗེ་རྣམ་པར་འཇོམས་པའི་དཀྱིལ་འཁོར་ཆེན་པོར་དབང་བསྐུར་བའི་ཕན་ཡོན་གྱི་ཁྱད་པར་ནི། སློབ་དཔོན་ཛ་ཡ་ཝརྨས། ཚུལ་འདིས་སྨིན་བྱས་སློབ་མ་ནི། །ལས་དང་དངོས་གྲུབ་ཀུན་དབང་ཕྱུག །གཞན་ལ་ཕན་བྱེད་བདག་ཉིད་ཆེ། །ལྷ་རིགས་སྔགས་རྣམས་ཀུན་མནོད་འགྱུར། །ཞེས་དང་། སློབ་དཔོན་ཀུ་མཱ་ར་སེ་ནས། །དེ་ནས་དབང་བསྐུར་ཐོབ་པ་སྟེ། །ནད་ལ་སོགས་པ་ལས་ཐར་བ། །ཟླ་བ་སྒྲ་གཅན་ལས་ཐར་བཞིན། །ཕུན་སུམ་ཚོགས་པའི་རྒྱུད་ཀུན་ལྡན། །ཡོན་ཏན་མ་ལུས་རྩ་བར་འགྱུར། །བདེ་བ་ཀུན་དང་ལྡན་པ་དང་། །སྡུག་བསྔལ་ཐམས་ཅད་སེལ་མོད་བཞིན། །སྡིག་ལས་གྲོལ་ཏེ་བྱང་ཆུབ་མཆོག། ཐུན་མོང་ལས་ནི་ངེས་པར་འགྲུབ། །ཅེས་སོགས་གསུངས་ལ། དེ་ལྟར་ཕན་ཡོན་བླ་ན་མེད་པ་དང་ལྡན་པའི་དབང་བསྐུར་བ་ཟབ་མོ་ལེགས་པར་གྲུབ་པ་ཡིན་པས་སྐུ་དྲིན་གཏང་རག་གི་ཡོན་དུ་མཎྜལ་ཕུལ། ལུས་ལོངས་སྤྱོད་དགེ་བའི་དངོས་པོ་དང་བཅས་འབུལ་བའི་བློས་འདི་ཡི་རྗེས་ཟློས་མཛོད། དེང་ནས་བརྩམས་ཏེ་སོགས། དེ་ལྟར་དབང་བསྐུར་བ་བགྱིས་ཤིང་ཐོབ་པའི་དགེ་བ་གཞན་དོན་དུ་བསྔོ་བར་འཚལ། བསོད་ནམས་འདི་ཡིས་ཐམས་ཅད་གཟིགས་པ་ཉིད། སོགས་ནས། འགྲོ་བ་སྒྲོལ་བར་ཤོག ། ཅེས་སོགས་དགེ་བ་བསྔོ་ཞིང་ཤིས་པ་བརྗོད་པས་དགེ་བར་བྱའོ། །དེ་ལྟར་རྡོ་རྗེ་རྣམ་པར་འཇོམས་པ་ཁྲོ་བོ་བཅོ་ལྔའི་དཀྱིལ་འཁོར་དུ་དབང་བསྐུར་བའི་མཚམས་སྦྱོར་ཉུང་ངུ་འདི་ཡང་དགེ་སྦྱོང་མཉྫུ་ཤྲཱིའི་